ພວກກະບົດລີເບຍ ປະຕິເສດວ່າ ບໍ່ໄດ້ໂອ້ລົມ ກັບຜູ້ຕາງໜ້າ ຂອງທ່ານກາດດາຟີ
ພວກກະບົດລີເບຍ ປະຕິເສດຕໍ່ການກ່າວອ້າງ ທີ່ວ່າ ພວກຕົນທໍາການໂອ້ລົມສົນທະນາ ກັບຜູ້ຕາງໜ້າ ຂອງທ່ານກາດດາຟີ.
ພວກກະບົດລີເບຍປະຕິເສດຕໍ່ການກ່າວອ້າງທີ່ວ່າ ພວກຕົນໄດ້ທໍາການໂອ້ລົມສົນທະ ນາກັນກັບພວກຊ່ອຍວຽກທ່ານມວມມາກາດດາຟີ ຜູ້ນໍາລີເບຍ ໃນຂະນະທີ່ພວກເຂົາ ເຈົ້າໄດ້ທໍາຄວາມຄືບໜ້າ ໃນຫວ່າງໄວໆມານີ້ ເພື່ອກົດດັນໃຫ້ລັດຖະບານຂອງທ່ານ ອອກຈາກອໍານາດໄປນັ້ນ ຫົວໜ້າສະພາປົກຄອງຊາດໄລຍະຂ້າມຜ່ານ ທ່ານ Mustafa AbdelJalil ກ່າວໃນ ວັນອັງຄານວານນີ້ວ່າ ບໍ່ໄດ້ມີການໂອ້ລົມສົນທະນາກັນໂດຍກົງຫລືໂດຍທາງອ້ອມ ກັບບັນດາຜູ້ຕາງໜ້າຂອງທ່ານກາດດາຟີແລະວ່າການໂອ້ລົມສົນທະນາກັນເຊ່ນນີ້ ຈະເປັນເລື້ອງທີ່ບໍ່ຄາດຄິດກັນນອກຈາກຜູ້ນໍາລີເບຍລາອອກຈາກອໍານາດເທົ່ານັ້ນ ລາຍງານຂ່າວຂອງຝ່າຍຕາເວັນຕົກເຄີຍແຈ້ງວ່າ ພວກຜູ້ຊ່ອຍວຽກ ທ່ານກາດດາ ຟີໄດ້ພົບປະກັບພວກກະບົດລີເບຍແລະທູດພິເສດຂອງສະຫະປະຊາຊາດ ທ່ານ Abdul Ilah al-Khatib ທີ່ໂຮງແຮມແຫ່ງນຶ່ງໃນເກາະ Djerba ຂອງຕູນີເຊຍໃນ ຕົ້ນສັບປະດານີ້ ທີ່ກຸງວໍຊິງຕັນ ໃນວັນອັງຄານວານນີ້ ບັນດາເຈົ້າໜ້າທີ່ສະຫະລັດກ່າວວ່າ ທ່ານ ກາດດາຟີແມ່ນສືບມື້ຢູ່ ໃນຂະນະທີ່ພວກກະບົດເຂົ້າຍຶດເອົາຫົວເມືອງສໍາຄັນໆ ຫຼາຍໆແຫ່ງໃນພາກໃຕ້ ແລະພາກຕາເວັນຕົກຂອງນະຄອນຫລວງຕຣີໂປລີນັ້ນ ພວກກະບົດກ່າວວ່າ ຕົນຄວບຄຸມເນື້ອທີ່ສ່ວນຫລາຍຂອງເມືອງ Zawiya ເມືອງ ຍຸດທະສາດທີ່ຕັ້ງຢູ່ຫ່າງຈາກຖານອໍານາດຂອງທ່ານກາດດາຟີໃນກຸງຕຣີໂປລີໄປ ທາງກໍ້າຕາເວັນຕົກ 50 ຫລັກກິໂລແມັດ ແຕ່ບັນດາເຈົ້າໜ້າທີ່ລີເບຍປະຕິເສດຕໍ່ ການກ່າວອ້າງທີ່ວ່າພວກກະບົດໄດ້ຄວບຄຸມເມືອງດັ່ງກ່າວນີ້ ພວກນັກຕໍ່ສູ້ຝ່າຍກະບົດໄດ້ເຂົ້າໄປໃນເມືອງ Zawiya ໃນສັບປະດາຜ່ານມາ ອັນ ເປັນການບຸກເຂົ້າໃກ້ນະຄອນຫລວງຫລາຍທີ່ສຸດ ນັບແຕ່ໃນສັບປະດາຕົ້ນໆຂອງ ການລຸກຮືຂຶ້ນຂອງປະຊາຊົນຕໍ່ຕ້ານລັດຖະບານ ນັ້ນ